પ્રમુખસ્વામી મહારાજના ભવ્ય અને દિવ્ય કાર્યોની વિશેષ અનુભૂતિ વ્યક્ત કરતાં શ્રી વડાપ્રધાને જણાવ્યું હતું : 'પ્રમુખસ્વામી મહારાજ ભવ્યતાની બાબતમાં જરાય પણ કોમ્પ્રોમાઈઝ ન કરે. સૌની વ્યવસ્થામાં એમને કંઈ પણ ઓછું ન ખપે. પણ પોતે નિષ્કામ કર્મયોગી. સંપૂર્ણ અલિપ્ત. પોતે દિવ્યતાને સમર્પિત. પણ વ્યવસ્થા ભવ્યતાને અનુરૂપ. દિવ્યતા અને ભવ્યતાનો આ સુમેળ એક અદભુત દિવ્ય જીવનની અનુભૂતિ કરાવે છે. અને જે મેં અત્યંત નિકટ સાથી તરીકે બધું જોયું છે. હજુ તો થોડા દિવસ પહેલાં જ બાપા સાથે મેં ફોન પર વાત કરી. શબ્દો સ્પષ્ટ નહોતા નીકળતા. પરંતુ હું બોલું એવી ઇચ્છા સાથે એ બરાબર ધ્યાનથી ફોન મૂકતા નહોતા. કંઈક કહેવા માંગતા હશે, પણ બહુ બોલી શકતા નહોતા. હું કંઈક કહું તો સાંભળીને સંતોષ થાય એવું હતું. મેં પણ ખાસ્સી લાંબી વાત કરી. આજે તેની સ્મૃતિ થાય છે. આજે પરમ પૂજ્ય બાપા આપણી પાસે નથી. પણ એમણે જે મહાન પરંપરા ઊભી કરી છે એ વ્યક્તિ આધારે નથી કરી, વ્યવસ્થા આધારિત કરી છે. એમણે ઇન્સ્ટિટ્યૂશનલાઈઝ કર્યું છે. ઉત્તમ કોટિની સંતપરંપરા, શિક્ષિત સંતપરંપરા, સમર્પિત સંતપરંપરા, અનુશાસનનું શત પ્રતિશત પાલન કરે એવી પરંપરા. અને કઠોર પ્રશિક્ષણ. આ બધી જ બાબતમાં પ્રમુખસ્વામી મહારાજે અનેક મૂલ્યો પ્રસ્થાપિત કર્યા છે. અબ્દુલ કલામ એમ લખતા હોય કે મેં જે દેશનું 2020નું જે વિઝન બનાવ્યું છે એ વિઝનમાં કોઈ એક વ્યક્તિની અમીટ છાયા હોય તો એ પ્રમુખસ્વામીની છે. યાને ભારતના 2020ના વિઝનમાં પણ અબ્દુલ કલામની વિચાર પ્રક્રિયાને તેજસ્વી, ઓજસ્વી બનાવવામાં પ્રમુખસ્વામીની છાયાની અનુભૂતિ થાય. અનગિનત અનુભવો છે.